มันนี่ทูเดย์
ธปท.ชี้เฟดฉุดเงินสหรัฐอ่อนค่า
26 ก.พ. 2558

ธปท.ชี้เฟดฉุดเงินสหรัฐอ่อนค่า 
นายจิรเทพ เสนีวงศ์ ณ อยุธยา โฆษก ธปท. เปิดเผยว่า ตลาดการเงินประเมินว่าเนื้อหาแถลงการณ์ของธนาคารกลางสหรัฐ (เฟด) โน้มไปทางการผ่อนคลายนโยบายการเงินมากกว่าที่คาดการณ์ไว้เดิม ทำให้ค่าเงินเหรียญสหรัฐอ่อนค่าลงเมื่อเทียบกับเงินสกุลอื่นๆ หลังมีแถลงการณ์โดย นางเจเน็ต เยลเลน ประธานเฟด ประเมินว่า นโยบายการเงินที่ผ่อนคลายยังมีความเหมาะสมกับสภาวะเศรษฐกิจของสหรัฐในปัจจุบัน เพราะแม้เศรษฐกิจสหรัฐจะปรับดีขึ้นอย่างต่อเนื่อง แต่การเพิ่มขึ้นของค่าจ้างและอัตราเงินเฟ้อยังต่ำ และยังมีความเสี่ยงจากเศรษฐกิจโลก ได้แก่ การชะลอตัวลงอย่างมากของเศรษฐกิจยุโรป และการชะลอตัวลงของเศรษฐกิจจีน อย่างไรก็ดีหากภาวะเศรษฐกิจปรับดีขึ้น เฟดจะพิจารณาการปรับเพิ่มอัตราดอกเบี้ย 
ทั้งนี้ ธปท.ยังประเมินว่าเศรษฐกิจสหรัฐ ยังมีแนวโน้มขยายตัวได้ โดยมีแรงสนับสนุนจากตลาดแรงงานที่ฟื้นตัวต่อเนื่อง รวมถึงฐานะทางการเงินที่ปรับดีขึ้นตามภาคที่อยู่อาศัยที่ฟื้นตัวช้าๆ
นอกจากนี้ โฆษก ธปท.ยังกล่าวว่า ตัวเลขการส่งออกที่กระทรวงพาณิชย์แถลงในวันนี้ใกล้เคียงกับการคาดการณ์ของ ธปท. และแสดงให้เห็นว่า ภาคการส่งออกยังไม่ดี ส่วนหนึ่งมาจากการส่งออกน้ำมัน และราคาสินค้าที่เกี่ยวข้อง เช่น ปิโตรเคมี ที่ราคาลดลง